KIRJALLINEN KYSYMYS E-0324/00

esittäjä(t): María Sornosa Martínez (PSE) komissiolle

(11. helmikuuta 2000)

Aihe: Rautatien rakentaminen Valencian ja Tarragonan välille

Espanjan viranomaiset hyväksyivät vuonna 1996 hankkeen, joka koski rautatien rakentamista Valencian ja Tarragonan välille. Hankkeessa on ilmennyt monia ympäristöongelmia Benicàssimin ja Oropesan välisellä alueella. Alueen asukkaat ovat tehneet asianmukaiset valitukset autonomisen alueen, valtion ja yhteisön eri toimielimille. Valituksien esittäjät perustelevat, että lopullinen rataosuus merkitsee asutuskeskusten tuhoamista, junan kauttakulkua sellaisten paikkojen läpi, joilla lapset oleskelevat usein (kuten Benicàssimin koulun tapaus osoittaa), ja riskiä, että rakennustyöt tai junien kauttakulku vaikuttavat historiallisiin rakennuksiin (kuten asutuskeskuksen viime vuosisadan alussa rakennettuun hautausmaahan). Perusteluina esitetään myös alkuperäisten vihannes- ja hedelmäviljelmäalueiden sekä karjan liikkuma-alueiden tuhoamista, maiseman tuhoamista alkuperäisen kasvillisuuden tultua korvatuksi koristekasvilajeilla, maaperän pinnanmuodostuksesta terveydelle ja asukkaille johtuvia riskejä sekä ajoittaista, ilmamassojen äkillisestä jäähtymisestä johtuvaa uhkaa (joka saattaa aiheuttaa pengerten vyörymiä).

Hankkeen mahdolliset ympäristövaikutukset ovat jo havaittavissa töitä varten tarvittavan raskaan kaluston asentamisen myötä, kun Desierto de Las Palmas -luonnonpuistona tunnetun suojelualueen alkuperäisiä puulajeja on tuhoutunut. Lisäksi tunnelien rakentamisen yhteydessä tehdyt räjäytykset ovat aiheuttaneet tulipalon. Espanjan viranomaiset hyväksyivät hankkeen ilman suuntaa-antavaa ympäristövaikutusselvitystä. On olemassa vain yksi tutkimus, jossa ympäristöriskit on arvioitu erittäin puutteellisesti ja jossa tutkittu rataosuus ei ole aivan sama kuin lopullinen rataosuus, koska siihen ei sisälly Oropesan aluetta.

Toisaalta tässä tutkimuksessa ei arvioida olennaisia näkökohtia, kuten junan kauttakulusta tulevaisuudessa aiheutuvia päästöjä, jätekysymystä, melusaastetta tai pengermiin kohdistuvia pieniä ilmastovaikutuksia. Tämän kaiken perusteella Espanjan viranomaiset saattaisivat rikkoa yhteisön direktiiviä 97/11/EY(1) tiettyjen julkisten ja yksityisten hankkeiden ympäristövaikutusten arvioinnista.

Rakennustöiden yhteyteen pystytettyjen julisteiden mukaan EU rahoittaa koheesiorahaston kautta hankkeesta 85 %. Eikö komissio katso, että sen olisi keskeytettävä yhteisön rahoitus siihen saakka kunnes asianmukainen ympäristövaikutusselvitys on esitetty?

Voisiko komissio kertoa, missä vaiheessa on La Asociación Benicàssim Pro Enterramiento del Ferrocarril -järjestön esittämän valituksen 99/4495 käsittely?

(1) EYVL L 73, 14.3.1997, s. 5.

Margot Wallströmin komission puolesta antama vastaus

(29. maaliskuuta 2000)

Komission mielestä tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annettua neuvoston direktiiviä 85/337/ETY(1) voi soveltaa tähän hankkeeseen. Se ei epäröi ryhtyä kaikkiin tarvittaviin toimenpiteisiin varmistaakseen yhteisön lainsäädännön noudattamisen kyseisessä tapauksessa.

Valituksen käsittelyn osalta komissio pitää valituksen tekijän ajan tasalla asiassa tapahtuvasta kehityksestä.

(1) EYVL L 175, 5.7.1985, sellaisena kuin se on muutettuna 3.3.1997 annetulla direktiivillä 97/11/EY.